月硯屏
作者：項安世
朝代：宋

paragraphs: 雲從林末起，水遶山根發。
古道無行人，疎星伴明月。
不知幾千年，寶畫閟岩穴。
鬰盤不可耐，飛入蒼崖骨。
春霆震陰洞，斧首快一劃。
鏗然墮人間，與世瑞文籍。
自從歐公來，百載今又獲。
當時硯屏歌，謫仙傾坐客。
前人儻可驗，此美未易測。
吾叔舊不癡，根蒂厚所殖。
定爲子孫慶，可但几案飾。
恨無大蘇手，對之有慙色。